B. Bugár, podpredseda NR SR: (2002-02-08):
P. Baco, poslanec: Vážení páni podpredsedovia Národnej rady, vážený pán predkladateľ, vážený pán korešpondent, spravodajca, dovoľte, aby som sa pridal k tejto debate. Poviem narovinu, že osobne každé desaťročie skoro to isté stanovisko musím zaujať k tejto problematike a každé desaťročie som mal osobnú skúsenosť, že sú tieto tlaky uvoľniť zaberanie poľnohospodárskej pôdy a obhajuje sa to rôznymi argumentmi, ktoré v podstate majú svoju logiku a sú, dá sa povedať, poctivé, sociálne a akokoľvek by sme ich nazvali, ale naozaj neberú do úvahy to, že pôda je naše najväčšie bohatstvo a toho bohatstva na Slovensku až tak veľa nemáme a pôdu si musíme chrániť najviac zo všetkého, čo tu máme. Preto sú tie zákony také prísne. Oni umožňujú to, čo pán poslanec Muránsky navrhuje, aby sa mohol trebárs rozšíriť intravilán alebo stavať aj mimo intravilánu, len sťažujú, dávajú, samozrejme, k tomu vyjadrovať sa príslušným orgánom a sú tam vysoké odvody, ale to je presne cieľ, aby sa to nerobilo. Čiže teraz chcem povedať, prečo štyrikrát, že som sa s tým stretol, každé desaťročie, lebo vždy som v konkrétnej obci presvedčil, presviedčal starostu a tých, ktorí chceli stavať, že ľudia boží, pozrite sa, veď tu máte v dedine štvrtinu pôdy, domy, kde nikto nebýva, zbúrané stodoly, popadané stodoly, záhrady neusporiadané, toto treba dať do poriadku a máte, môžete zvýšiť o štvrtinu. (Hlasy z pléna.) Pán poslanec Brocka, nemôžem za to, že ste si postavili haciendu na ornej pôde uprostred chotára a že ste neuprednostnili záber už zabratej pôdy po popadaných stodolách a na humnách, ktoré sa nijako nevyužívajú. Je to problém váš a vašej haciendy a vášho hodnotového systému. Ale o tom teraz nediskutujeme. Chcem povedať, že pokiaľ by som sa bol ochotný o tomto probléme baviť, tak v krajnom prípade by som bol ochotný baviť sa o ňom za podmienky, že urobíme inventúru v každej jednej obci, v každom katastri, koľko je pôdy nevyužívanej, vyradenej z poľnohospodárskeho účelu, ktorá by bola možná, aby sa organizačnými opatreniami vyčlenila pre účely, o ktorých tu pán navrhovateľ vlastne hovorí, že pre také účely by tá pôda bola potrebná. Čiže naozaj nemáme túto inventúru urobenú, ja tvrdím, že je to štvrtina pôdy, ktorá je v intravilánoch, ktorá ničomu neslúži, len je vlastnícky neusporiadaná. Opak by som chcel povedať, pán poslanec Muránsky, veľmi by som bol rád, keby sme sa dohodli na tom, že usporiadame proces, že urýchlime proces usporadúvania evidencie vlastníctva pôdy, ktorý sa začal v roku 1976 a na základe zákona 180/1996 Z. z. a poviem, že za našej vlády aj 25 % tejto evidencie pôdy sa usporiadalo. Stálo to ročne okolo 450 miliónov korún, ale, bohužiaľ, ako nastúpila vaša vláda, ročne sa ani 130 miliónov korún do tohoto procesu nedáva, takže celý proces sa skoro zastavil. Čiže náš základný problém na Slovensku je, že si potrebujeme dať do poriadku evidenciu pôdy. A to je v rukách tejto vlády. Keby ste boli takí láskaví a keby ste podporili naše návrhy, ktoré dávame pri zelených správach, aby sa vyčlenili dostatočné finančné prostriedky na to, aby sa proces identifikácie vlastníkov a proces evidencie vlastníkov dal do poriadku, tak by ste videli, že tento problém by vôbec neexistoval, tak ako ho vy teraz tu pertraktujete, alebo možno že iba čiastočne by existoval. Čiže celkom na záver, keďže už sme v takom čase, v akom sa nachádzame, by som chcel povedať, ani ja si nemyslím, že je to problém, s ktorým sa treba zaoberať v druhom kole, v druhom čítaní, myslím si, že sa treba veľmi vážne zaoberať tým, ako urýchliť, pretože tu sme v parlamente prijali rozhodnutie, že do roku 2005 odsúvame ten problém usporadúvania pozemkového vlastníctva, a nič sa v tom nedeje, to nebude takýmto tempom, ako sa to deje, ani do roku 2050. To je náš problém na Slovensku, tento musíme... A to je problém, ktorý nám najviac vyčíta aj Európska únia v prístupovom procese. Uvidíte, že keď nastanú reálne rokovania v tomto roku v marci, v apríli a v októbri, keď sa bude mať kapitola uzatvárať, že to bude kľúčová podmienka. Keď sa toto vyrieši, tak sú všetky tieto enklávy nevyužívané, o ktorých som tu hovoril, k dispozícií, a myslím si, že tá požiadavka bude na 80 % naplnená. Ďalšiu vec, ktorú chcem povedať: desať rokov sme nevalorizovali odvody za záber poľnohospodárskej pôdy. Ak treba niečo v tomto urobiť, tak treba v prvom rade valorizovať, aby záber pôdy bol menej výhodný, ako je dnes, pretože za desať rokov sa tu hodnotové vzťahy úplne zmenili a mechanizmus odvodov zostal jednoducho lineárny bez toho, aby reagoval na zmenu hodnotových vzťahov. Takže pokiaľ by sa parlament rozhodol, že to posunie do druhého kola, ja budem požadovať, aby bola urobená takáto inventúra, a chcem povedať, že budem bojovať aj s roztrhnutou košeľou a natrčenými prsami za to, aby orgány, ktoré majú vydávať súhlas na ochranu pôdneho fondu, neboli len účastníkom pripomienkovania, ale aby mali rozhodujúce slovo, aby mohli povedať áno alebo nie. Ďakujem pekne. Ale tu sa navrhuje, aby sa vyjadrovali, a iné je vyjadrovať sa a iné je súhlasiť. I. Presperín, podpredseda NR SR: Ďakujem pán poslanec. Na poslanecké návrhy... Pán poslanec, skončili ste už? Pán poslanec Brocka a pán poslanec Delinga s faktickými poznámkami. Končím možnosť ďalších faktických poznámok. Pán poslanec Delinga.